정조 1년
丁酉正月十五日巳時。上御興政堂晝講。大臣備堂引見入侍時。知事徐命善。特進官鄭尙淳。參贊官李義翊。侍講官林蓍喆。檢討官沈煥之。宗臣河恩君𤈛。武臣許冥。假注書金勉柱。記注官卜台鎭。記事林錫喆。左議政金尙喆。右議政鄭存謙。兼禮曹判書蔡濟恭。行司直具允鈺。行兵曹判書洪樂性。行副司直張志恒。吏曹參判沈履之。漢城左尹金魯鎭。行都承旨洪國榮。左副承旨鄭民始。事變假注書鄭東浚以次進伏訖。上讀前受音後。上番林蓍喆進講春秋第二卷。自九月考仲子之宮。止正天下之大典。上讀新受音訖。命善曰。新受音講讀時。儒臣有宜稟不稟處。推考。何如。上曰。依爲之。出擧條蓍喆陳文義曰。此言隱公考宮。卽貶其失禮。而其時周平王。以天子而歸仲子之賵。其爲失禮。尤無可言。然則豈無諸候失禮之事乎。故胡傳曰。蔑法亂紀。自王朝始。以此觀之。專在於在上者導率之如何耳。此等處。亦可以鑑戒矣。下文初獻六羽之初字。蓋明其前用八佾。而始用六羽。以示仲子之廟。用六羽亦是僭也。初之一字。可見聖筆之衮鉞。而以大體言之。則初者。作事之始也。凡事不善其初。則末流之弊。有不可勝言者。成王之初賜。伯禽之初受。已不愼之於初。故其流之弊。甚至於季氏之用八佾。三家之以雍徹。作事謀始之義。可不戒哉。臣旣以初字仰陳。故敢此繼陳。今當殿下開講於元年上元之日。以國家則一初之政也。以天時則一歲之初也。維新之會。正在於今日矣。殿下臨御以後。嘉言善政。宏規懿範。卓越百王。臣等。固已欽仰之不暇。而區區微忱。不止於是矣。聖學雖已高明。尤勉體元之工。百度雖已修擧。益加振勵之方。至以懲討言之。當初鋤治之時。永絶其黨與及根本然後。可無孽芽復萌之患。而今日三司之齊聲請討者。皆是擧國共憤之所在。則殿下之一日二日。尙不允從。大有欠於大聖人愼厥初。而圖其終之謨。伏願殿下。深加體念焉。上曰。所陳。好矣。當留念矣。煥之曰。春秋之義。惟曰尊君父討亂賊。正名分辨華夷數件事。而遏人慾存天理。又爲數事之本也。昔當周室之衰微。堯舜文武治天下之道。廢壞無餘。而至于孔子。又無其位。不得行其道也。故遂就魯史。假二百四十年南面之權。以寓衮越誅褒之典於善惡尊卑之間。永垂一治之法於天下萬世。然曷若堯舜文武之道。躬親行之也。殿下以聰明睿智之資。有堯舜之位。苟能行堯舜之政。卽是堯舜之世耳。然欲行其道。則亦在乎殿下克篤精一之工。其於危微之際。務去人欲。盡復天理。則堯舜之治。庶可復見於今日矣。且孔子當時運極否之會。其所自任以天下萬世之憂者。甚重且大。而殿下今日之憂。尤有大於其時也。況惟先王禮樂文物之鄕。變爲胡羯腥膻之窟。而以國家時象言之。亂逆雖已鋤治。而根窟猶存。義理雖已昭揭。而人心靡定。朝論之岐貳。士氣之消沮。諸般法制之久而生弊。諸路民生之困悴末蘇。是皆殿下之憂。而惟在於殿下之一心上。去人慾存天理。而行堯舜之政耳。伏望體念焉。上曰。所奏。甚好矣。命善曰。玉堂已陳文義。臣無容贅達。而春秋一部。皆寓終始之義。殿下於此。特加體念。凡於政令事爲之間。一心做去。無有始勤終息之患焉。上曰。當體念矣。尙淳義翊曰。經筵玉堂已陳。臣等。別無所達矣。講畢。尙喆存謙進前問候。上曰。一樣矣。存謙曰。使醫官診候。何如。上曰。置之。可也。尙喆曰。此守禦使洪國榮狀啓也。以爲今春合操。旣已停止。巡點。何以爲之事。請令廟堂稟旨。分付矣。合操旣停。則巡點之有弊。無異行操。姑令停止之意。分付。何如。上曰。依爲之。出擧條尙喆曰。此永宗僉使吳載熙狀啓也。以爲今春水陸操。依例設行事。請令廟堂稟旨。分付矣。昨年春秋操。俱不設行。且今喬桐。旣已行操。本鎭不可獨廢。依例擧行之意。分付。何如。上曰。依爲之。出擧條尙喆曰。此慶尙右兵使趙圭鎭狀啓也。今春習操及營城將節制使巡點。依例擧行事。請令廟堂稟旨。分付矣。昨年秋操。旣已設行。當此東作之時。有不宜疊貽軍民之弊。竝與巡點停止之意。分付。何如。上曰。依爲之。出擧條尙喆曰。此忠淸兵使南益祥狀啓也。以爲今春習操巡歷及各鎭營將巡點。令廟堂稟旨。分付矣。昨年旣行秋操。方春疊操。民弊可悶。竝與營將巡點。姑令停止之意。分付。何如。上曰。依爲之。出擧條尙喆曰。此統制使李邦綏狀啓也。今春三南合操設行當否。請令廟堂稟旨。分付矣。昨秋水操。已爲設行。春操則姑爲停止之意。分付。何如。上曰。依爲之。出擧條尙喆曰。諸道守令。以法外加分。被罪相續。孰敢不愓然守法。而此後冒犯。眞是怙終罔赦者。其中別還之弊。亦宜痛禁。當此分糶之時。益加董飭之意。申飭諸道道臣。俾有實效。何如。上曰。依爲之。出擧條尙喆曰。備無相乘。宜存先事之慮。堤堰儲水。最爲急務。東作不遠。修築宜飭。着意擧行。俾無前頭摘㚥時生事之意。分付諸道。何如。上曰。依爲之。出擧條尙喆曰。刑曹判書鄭尙淳。漢城右尹趙㻐。還差備堂。仍察有司之任。堤堰堂上。亦方有擧之事。兵曹判書洪樂性。行司直具允鈺差下。使之察任。何如。上曰。依爲之。出擧條尙喆曰。新除授工曹判書洪樂純。實合備堂之任。亦爲差下。何如。上曰。好矣。尙喆曰。宰臣中。又有可合者矣。上曰。誰也。尙喆曰。鄭光漢也。上曰。然則太多。無以區處。次次爲之。可也。尙喆曰。備堂中有司之任。爲四人實職。例兼爲五人。而諸道句管。自其中差出。實職人若遞本職。則新除者依例輪差矣。上曰。然則許多人。亦難取捨。只出有司堂上二人。其餘姑置之。好矣。尙喆曰。戶曹判書鄭弘淳。謂有身病。屢次賓對。連不入參。且觀其疏。不無求遞之意。而聖意旣在責成。重務不可久曠。從重推考。申飭行公。何如。上曰。依爲之。出擧條尙喆曰。御營大將具善復。聞有實恙云。而近日賓對。連未進參。事甚未安。從重推考。何如。上曰。依爲之。出擧條上曰。輔國推考。亦有前例乎。國榮曰。有之矣。尙喆曰。品資雖高。若有罪。則請罷請推。似無不可矣。上曰。然矣。尙喆曰。昨年以後。陵殿宮園祭享及三國舅家祭需磨鍊。今已經年。尙未擧行矣。令該廳參考舊例。一番稟定後。至於貢價上下。觀其舊遺在多寡。而加減之意。分付。何如。上曰。依爲之。出擧條濟恭曰。各貢物應下貢價。爲一千五百石。而遺在中。尙多未及劃給者矣。上曰。貢人輩多有稱冤者云。然否。濟恭曰。遺在中依例計給。則貢人輩別無所失矣。上曰。國家經費。宜先節損。計宗廟山川享祀之需磨鍊除置。其餘公用。量入爲出。則豈可無變通商量之道乎。至於國舅家祭需。若其久遠者。則稟議變通。似好矣。濟恭曰。國典已例。豈可一朝變通乎。大抵貢物之弊。不在於此而在於加出之多矣。存謙曰。姑待惠堂入來。從後更商。好矣。上曰。後日次對。相議更稟。可也。國榮曰。奉常寺貢人稱冤之狀。臣亦目覩矣。今依大臣所達。卽爲劃給。則渠輩更無呼冤之端矣。上曰。以我先大王誠孝。至於享祀之典。似必合於情禮。應無過節者矣。尙喆曰。今日朝講。以兩司之無一人進參。至有停止之命。雖未知多臺情病如何。事體極爲未安。一倂從重推考。何如。上曰。依爲之。出擧條濟恭曰。取考陵幸前例。則春展謁時。只有山陵取稟矣。上曰。經宿處所。前例。何如。濟恭曰。經宿於陵所矣。此外雖有高陽站。師行亦不可過百里矣。尙喆曰。禮判所達。誠然矣。上曰。晝停所。以何處爲之乎。尙喆曰。新院矣。履之曰。若經宿。則當日雖差晩。動駕足可以入達矣。濟恭曰。犯斫黃腸木。罪係一律。而罪人趙來鎭。屢次捧供。終不直招。此非平問所可納招者。何以爲之乎。事甚悶迫矣。尙喆曰。近來木政解弛。無人不犯。宜加商量。略施重繩。以懲後弊。好矣。尙淳曰。北道放未放。已下本曹者。卽當回啓。而諸罪中所犯雖同。亦有輕重顯殊者。試以掘塜事言之。有暴屍者。有掘土者。則不可以私掘。一視同罰。至若逋欠之罪。亦有新舊所犯。而或放或仍。亦涉如何。姑費數日。更爲精抄後擧行。似好矣。上曰。所奏。是矣。濟恭曰。律文。掘塜與殺人同罪矣。近來更定律名。只施徒流。遇赦卽放。故其弊益甚。決不可輕放矣。又伏見先朝受敎。私掘者限十年勿爲擧論。永爲定式矣。上曰。旣有先朝受敎。則尤不可輕放矣。樂性曰。本曹郞廳有闕。番次苟艱。沈念祖。當陞爲正郞矣。口傳差出。好矣。上曰。正郞有闕代。口傳差出。可也。出榻敎命退。諸臣以次退出。